กรณีศึกษา ยงคอนกรีต บริษัทที่ระดมทุน IPO เพื่อทำลายขีดจำกัดตัวเอง
ยงคอนกรีต กำลังเปลี่ยนสถานะเป็นบริษัทจดทะเบียนในตลาดหลักทรัพย์ เอ็ม เอ ไอ  เมื่อได้รับอนุญาตจากสำนักงาน ก.ล.ต. ให้เสนอขายหุ้นสามัญเพิ่มทุนต่อประชาชนเป็นครั้งแรก (IPO) จำนวน 180 ล้านหุ้น หรือคิดเป็น 26.47% ของจำนวนหุ้นทั้งหมดที่เปิดขาย
20 ก.ค. 2565

กรณีศึกษา ยงคอนกรีต บริษัทที่ระดมทุน IPO เพื่อทำลายขีดจำกัดตัวเอง
YONG X ลงทุนแมน 
 
“คนจีนโบราณสอนไว้ หากจริงใจและซื่อสัตย์กับลูกค้า ธุรกิจเราก็จะเติบโตและยั่งยืน”
แนวคิดนี้ คือวัฒนธรรมการบริหารธุรกิจของบริษัทเรา” 
 
คุณสรรเพชญ ศลิษฏ์อรรถกร กรรมการผู้จัดการ บริษัท ยงคอนกรีต จำกัด (มหาชน)
บอกถึงแนวคิดหลักในการบริหารที่ทำให้จากธุรกิจที่เป็นเพียงร้านขายวัสดุก่อสร้าง เปลี่ยนมาเป็นผู้ผลิต และจัดจำหน่ายผลิตภัณฑ์คอนกรีตสำเร็จรูป และคอนกรีตผสมเสร็จ ที่มีโรงงานถึง 7 แห่งใน 3 จังหวัด 
 
โดยล่าสุด ยงคอนกรีต กำลังเปลี่ยนสถานะเป็นบริษัทจดทะเบียนในตลาดหลักทรัพย์ เอ็ม เอ ไอ 
เมื่อได้รับอนุญาตจากสำนักงาน ก.ล.ต. ให้เสนอขายหุ้นสามัญเพิ่มทุนต่อประชาชนเป็นครั้งแรก (IPO) จำนวน 180 ล้านหุ้น หรือคิดเป็น 26.47% ของจำนวนหุ้นทั้งหมดที่เปิดขาย 
 
ที่น่าสนใจก็คือ คุณสรรเพชญบอกว่า การเสนอขาย IPO ในครั้งนี้ จะทำให้บริษัทปลดล็อกข้อจำกัดด้านกำลังการผลิต
ที่จะทำให้ ยงคอนกรีต เติบโตกว่าในอดีตพร้อมกับส่วนแบ่งในอุตสาหกรรมที่เพิ่มขึ้น
 
หลังจาก IPO แล้ว ยงคอนกรีต จะทำเรื่องนี้ให้สำเร็จได้อย่างไร ?
ลงทุนแมนจะเล่าให้ฟัง 
 
คุณสรรเพชญเล่าว่า ในช่วงปี พ.ศ. 2531 ซึ่งเขาเพิ่งเรียนจบและที่บ้าน ก็เริ่มหันมาทำธุรกิจขายวัสดุก่อสร้างในจังหวัดกาญจนบุรี โดยใช้ชื่อว่า “บริษัท ยงสวัสดิ์ ก่อสร้าง จำกัด” 
 
แต่ในเวลานั้น คุณสรรเพชญมองเห็นโอกาสทางธุรกิจที่ยังไม่มีใครมองเห็น
คือในจังหวัดกาญจนบุรี ยังไม่มีโรงงานผลิตแผ่นพื้นคอนกรีตสำเร็จรูป เขาจึงตัดสินใจลงทุนสร้างโรงงานผลิตแผ่นพื้นคอนกรีตเล็ก ๆ 
 
ปรากฏว่า ได้รับผลตอบรับ ด้านยอดขายดีเกินคาด.. 
 
ทำให้มีการขยายโรงงาน และเพิ่มความหลากหลายของผลิตภัณฑ์คอนกรีต 
จนปัจจุบันบริษัทมีโรงงานผลิตคอนกรีตสำเร็จรูป และคอนกรีตผสมเสร็จขนาดใหญ่ถึง 7 แห่ง ใน 3 จังหวัดคือ กาญจนบุรี ชลบุรี และนครปฐม 
 
ผ่าน 3 ธุรกิจหลัก ประกอบด้วย
 
1. ธุรกิจคอนกรีตสำเร็จรูป 
เช่น โครงสร้างคานเสา, เสาเข็ม, เสาไฟฟ้า, รั้วคอนกรีตสำเร็จรูป ผนังและแผ่นพื้นคอนกรีต รวมถึงท่อคอนกรีตอัดแรง พร้อมกับให้บริการติดตั้งโครงสร้างสำเร็จรูป
 
2. ธุรกิจผลิตและจัดจำหน่ายผลิตภัณฑ์คอนกรีตผสมเสร็จ
 
3. ธุรกิจให้บริการขนส่งสินค้า ที่มีรถขนส่งมากกว่า 100 คัน เพื่อรองรับการขนส่งสินค้าคอนกรีตของบริษัท
 
โดยทั้ง 3 ธุรกิจได้ขยายฐานลูกค้า ที่ไม่ได้จำกัดแค่ในจังหวัดกาญจนบุรี หรือครอบคลุมเฉพาะโซนพื้นที่ภาคตะวันตก 
แต่ยังขยายมายังในพื้นที่ภาคกลางรวมถึงกรุงเทพฯ และปริมณฑล จนถึงพื้นที่ภาคตะวันออก
เพื่อรองรับลูกค้าในโครงการเขตพัฒนาพิเศษภาคตะวันออก หรือ EEC
 
พอขยายธุรกิจเติบโตมากขึ้นเท่าไร สิ่งที่ตามมาก็คือ คู่แข่งที่เพิ่มมากขึ้น..
 
โดยคุณสรรเพชญ บอกว่า สิ่งที่ทำให้ ยงคอนกรีต เหนือกว่าคู่แข่ง 
คือ การใช้เทคโนโลยีใหม่ ๆ เข้ามาช่วยในการผลิตคอนกรีตและให้บริการติดตั้ง
ทำให้ผู้รับเหมาก่อสร้าง, บริษัทอสังหาฯ ต่าง ๆ ในเมืองไทย เกิดการบอกต่อแบบปากต่อปาก
โดยที่บริษัทไม่ต้องเสียเงินค่าโฆษณา แต่ก็มีลูกค้าเพิ่มขึ้น
 
“ผลิตภัณฑ์คอนกรีต หลายคนมองว่าเป็นสินค้าที่ไม่แตกต่างกัน แต่เราไม่คิดเช่นนั้น 
 
เพราะเรามีการพัฒนาสูตรการผลิตคอนกรีต และคัดเลือกวัตถุดิบให้มีคุณภาพ มีการนำเทคโนโลยีพิเศษเฉพาะในการออกแบบ พร้อมใช้เครื่องจักรในการผลิตที่มีคุณภาพสูงจากเยอรมนี และมีฝ่ายตรวจสอบ รวมถึงควบคุมคุณภาพการผลิตในทุกขั้นตอนก่อนส่งไปในไซต์งานก่อสร้าง  
 
ทำให้ลูกค้ามั่นใจได้ว่าผลิตภัณฑ์คอนกรีตสำเร็จรูป และคอนกรีตผสมเสร็จของเรามีคุณภาพสูง ตามมาตรฐาน มอก. ”
 
ขณะเดียวกัน บริษัทก็ยังทำงานร่วมกับบริษัทอสังหาฯ และผู้รับเหมาก่อสร้าง
ด้วยการใช้เทคโนโลยี 3D ออกแบบการติดตั้งคอนกรีตทุกรูปแบบ ทั้งประเภทที่อยู่อาศัยและอื่น ๆ
 
ซึ่งจะทำให้เห็นภาพ ก่อนที่จะก่อสร้างจริง ทำให้งานก่อสร้างมีความแม่นยำ และมีดีไซน์ที่สวยงาม
อีกทั้งวิธีนี้ ยังช่วยประหยัดแรงงาน และประหยัดเวลาในการก่อสร้าง 
 
ที่สำคัญอีกเรื่องก็คือ ยงคอนกรีต ให้ความสำคัญกับการส่งมอบงานตรงต่อเวลา 
ทำให้งานก่อสร้างไม่ล่าช้า ถือเป็นเรื่องที่บริษัทผู้รับเหมาก่อสร้างมักกังวลใจ
เพราะหากงานล่าช้ากว่ากำหนด ก็มีโอกาสสูงที่จะต้องเสียค่าปรับให้กับเจ้าของโครงการ
 
ด้วยคุณภาพของคอนกรีตที่มีให้เลือกมากมาย รวมถึงการให้คำแนะนำและบริการติดตั้งอันหลากหลาย 
ที่เหมือนเป็นเพื่อนคู่คิดของผู้รับเหมาก่อสร้างและบริษัทอสังหาฯ สามารถตอบโจทย์ความต้องการของลูกค้าได้เป็นอย่างดี
 
จุดนี้เอง ทำให้ยงคอนกรีตไม่ต้องไปเล่นสงครามราคากับคู่แข่งรายอื่น ๆ 
แต่ทั้งผู้รับเหมาและบริษัทอสังหาฯ ต่างก็ยังเลือกใช้บริการกับทางยงคอนกรีต
 
อย่างไรก็ตาม การมีจำนวนลูกค้าเพิ่มขึ้นเรื่อย ๆ กลับกลายเป็นความท้าทายของ ยงคอนกรีต มานานพอสมควร
เมื่อกำลังการผลิตไม่สามารถตอบสนอง Demand ที่ลูกค้าต้องการ
 
“ถ้าเราไม่แก้ปัญหา โดยการเพิ่มกำลังการผลิต ธุรกิจของเราก็จะไม่มีทางเติบโต และที่สำคัญถ้าเราผลิตไม่ทัน ลูกค้าก็จะไปหาคู่แข่งทันที”
 
ทำให้การ IPO ครั้งนี้ เปรียบเสมือนการทำลายข้อจำกัดในอดีต 
โดยเงินที่ได้มานั้นจะถูกนำไปใช้ขยายกำลังการผลิตคอนกรีตสำเร็จรูปที่โรงงานบางเลน จังหวัดนครปฐม และสร้างโรงงานคอนกรีตผสมเสร็จ ในจังหวัดนนทบุรี 
และนำเงินบางส่วนไปชำระหนี้กับสถาบันการเงิน และเป็นเงินหมุนเวียนในบริษัทต่อไป 
นอกจากนี้บริษัทยังมีแผนที่จะไปก่อสร้างโรงงานที่ จังหวัดระยอง เพื่อรองรับ Demand ที่จะเพิ่มขึ้นจากโครงการ EEC โดยใช้เงินทุนหมุนเวียนและเงินกู้ยืมจากสถาบันการเงิน
 
นับเป็นช่วงเวลาที่ประจวบเหมาะที่สุด เมื่อในเวลานี้สถานการณ์การแพร่ระบาดของโควิด 19 อยู่ในช่วงคลี่คลาย หลายธุรกิจมีแนวโน้มที่จะกลับมาเติบโต ซึ่งก็รวมถึงธุรกิจอสังหาฯ 
 
สังเกตได้จากการที่ในปีนี้ หลายบริษัทยักษ์ใหญ่ในวงการอสังหาฯ ต่างเริ่มกลับมาเปิดตัวโครงการมากมาย โดยเฉพาะโครงการบ้านเดี่ยว ที่ไม่ใช่แค่พื้นที่ในกรุงเทพฯ และปริมณฑล แต่ยังขยายไปยังพื้นที่ในต่างจังหวัดตามหัวเมืองใหญ่ ๆ 
 
สิ่งที่ตามมาก็คือ ความต้องการคอนกรีตจะเพิ่มขึ้นมากกว่าเดิม
ซึ่งการขยายโรงงานก็จะทำให้บริษัทมีกำลังการผลิตที่เพียงพอ มารองรับ Demand ที่จะเกิดขึ้น  
ในอนาคต ซึ่งก็น่าจะทำให้ ยงคอนกรีต มีรายได้เติบโตมากกว่าในปัจจุบัน 
 
เพราะแม้แต่ในช่วงที่มีการแพร่ระบาดของโควิด 19 บริษัทแห่งนี้ก็ยังสามารถสร้างการเติบโตได้ดี
 
ปี 2563 รายได้รวม 806.36 ล้านบาท 
ปี 2564 รายได้รวม 881.42 ล้านบาท
 
ทีนี้ถ้าถามว่า ยงคอนกรีต เติบโตมาถึงทุกวันนี้ได้เพราะอะไร..
คุณสรรเพชญ บอกว่ามันเกิดจากส่วนผสมที่ลงตัว 
 
“ภายในองค์กรของผม มีพนักงานที่ซื่อสัตย์และจริงใจกับลูกค้า ไม่ว่าจะรายเล็ก หรือรายใหญ่
ส่วนภาคการผลิตและบริการ เราให้ความสำคัญกับ เทคโนโลยี ที่ใช้สร้างความแตกต่างจากคู่แข่ง”
 
หรือถ้าให้สรุปง่าย ๆ สูตรสำเร็จทางธุรกิจของยงคอนกรีต
คือ แข็งแกร่งทั้งภายในจิตใจของคนในองค์กร ที่ส่งต่อมาถึงแผ่นคอนกรีตอันแข็งแกร่ง และบริการที่ตอบโจทย์ลูกค้า นั่นเอง..   
 
Reference
-บทสัมภาษณ์ คุณสรรเพชญ ศลิษฏ์อรรถกร กรรมการผู้จัดการ บริษัท ยงคอนกรีต จำกัด (มหาชน) โดยลงทุนแมน